
Om forfatteren

TOM FLETCHER (f. 1985) henger opp julepynten i juli og tar den ned igjen i april. Han er forfatter og musiker, og i Norge er han mest kjent for bøkene om Julosaurusen.


Om boken

Har du hørt om Ebenezer Scrooge? Den elendige, julehatende surpompen fra en veldig berømt og veldig gammel bok? Ville du trodd på det hvis noen fortalte deg at han var i ferd med å rømme fra sin egen bok for å avlyse jula, en gang for alle?

William og familien gleder seg som vanlig noe helt voldsomt til jul. Men da mystisk magi vekker selveste Scrooge, hovedpersonen i En julefortelling av Charles Dickens, til live, står hele julefeiringen i fare.

Sammen med Julenissen og Julosaurusen er det igjen opp til William å sørge for at julefreden kan senke seg over jorda. Men for å klare det må de finne en måte å sende Scrooge tilbake inn i boka. Og det skal vise seg å være alt annet enn enkelt.

Men som vi vet:

Når det er jul, kan magiske ting skje.


Tom Fletcher

JULOSAURUSEN, 2019

KNIRKERNE, 2020

JULOSAURUSEN OG VINTERHEKSA, 2020

FAREGJENGEN, 2022

JULOSAURUSEN OG SLEMMINGLISTA, 2022

SPACEBAND, 2023

Bildebøker:

DET ER ET MONSTER I BOKA DI, 2020

DET ER EN SUPERHELT I BOKA DI, 2021

JULOSAURUSEN. BILDEBOKA, 2021

JULOSAURUSEN. KVELDEN FØR KVELDEN, 2024


Materialet i denne utgivelsen er vernet etter åndsverkloven.

Det er derfor ikke tillatt å kopiere, avfotografere eller på annen måte gjengi

eller overføre hele eller deler av utgivelsens innhold uten at det er hjemlet i lov,

eller følger av avtale med Kopinor.

Enhver bruk av hele eller deler av utgivelsen som grunnlag eller som

treningskorpus i generative modeller som kan skape tekst, bilder, film, lyd eller

annet innhold og uttrykk, er ikke tillatt uten særskilt avtale

med rettighetshaverne.

Bruk av utgivelsens materiale i strid med lov eller avtale kan føre til

inndragning, erstatningsansvar og straff i form av bøter eller fengsel.

Originalens tittel: A Christmasaurus Carol

Cover, illustrations and text copyright © Tom Fletcher, 2023

Illustrations © Shane Devries, 2023

First published as A Christmasaurus Carol in 2023 by Puffin, an imprint of

Penguin Random House Children’s. Penguin Random House Children’s is part

of the Penguin Random House group of companies.

Norsk utgave © 2024 H. Aschehoug & Co. (W. Nygaard), Oslo

www.aschehoug.no

Satt hos Framnes Tekst & Bilde AS

Tilrettelagt for EPUB av Phi Business Solutions, 2024

Tilbakemeldinger vedrørende denne boken kan sendes til ebok@aschehoug.no

ISBN 978-82-03-45417-2

[image: Aschehoug]


[image: Aschehoug]

«For det er fint å være barn av og til,

og aldri bedre enn i julen …»

Charles Dickens, En julefortelling


Du skal straks dra ut

på et JULEEVENTYR

med:

INNHOLD

PROLOG – Alt begynte i jula

1. Kristtornkoret

2. Neste kapittel

3. Brevet fra William

4. Alle i koret, innta plassene!

5. Bejulet

6. Kvelden-før-biblioteket

7. Lesestund

8. En desemberforstyrrelse

9. Julerør

10. Av-juling

11. Biblioteket som forsvant

12. Scrooge-visjon

13. En skikkelig ondsinnet uke

14. En hviskende lyd i Fjertingby

15. Aske

16. Brann

17.  Julenissens andre slede

18. En ubuden gjest

19. En kjøkkenfortelling

20. Scrooge-kartet

21. Toms reservetrær

22. Scrooge-fellen

23. Flygende søppel

24. Det store juleslippet

25. Avlyste sanger

26. Finn Freddy!

27. Scrooge

28. Julenissens siste ord

29. Humbug

30. En julosaurussang

31. Jula som det nesten ikke ble noe av

PROLOG

ALT BEGYNTE I JULA

Du regner sikkert med at denne boka skal være et morsomt, festlig eventyr, med en flygende blå dinosaur, Julenissen, alver, William Trilde og alle de andre tingene du vanligvis finner i historiene om Julosaurusen.

Den dårlige nyheten er at for å kunne fortelle deg den historien blir jeg nødt til å fortelle deg litt av en annen historie.

Jeg vet nok hva du tenker – å begynne en historie med en helt annen historie virker litt teit, og du har helt rett. Det er litt teit. Men det er veldig viktig. Hele jula er faktisk avhengig av det.

Hvorfor?

Fordi historier er kraftfulle.

Noen historier er så kraftfulle at de hopper ut av sine egne bøker og over på sidene i andre.

Noen skikkelser er så gode – eller, i dette tilfellet, så onde – at de kan finne på å drive helt ut av bøkene sine og inn i tankene og hjertet og fantasien til leseren (det er deg!), og ta skrittet helt over i virkelighetens verden.

Men nå går jeg for fort frem. La oss gå tilbake til denne historien … jeg mener, til den andre historien.

Den foregår i London for lenge, lenge siden. I en tid da det var hester og vogner i stedet for biler og busser, kullovner i stedet for behagelige radiatorer, og da konfektesker ikke var oppfunnet ennå, slik at barna måtte klare seg med ristede kastanjer.

De velkjente tegnene på jul som vi fortsatt har i dag, skapte en lun stemning i den kalde, islagte gamle byen. Kranser av kristtorn hang på dørene, barna lagde snømenn i parken, mens foreldrene snek seg til noen kyss under kvaster med misteltein (æsj!), og duften av kjøttpai drev ut fra de travle butikkene.

«God jul!» sa en fin herre til en annen og løftet så vidt på flosshatten, som menn gikk med på den tiden i stedet for toppluer, og i det fjerne ble en julesang sunget av et barnekor som gikk fra dør til dør og spredde juleglede.

Det var like julete som et julekort!

Men ikke bli for ivrig, for straks kommer en person inn på denne feststemte scenen som var så lite julete som det er mulig å forestille seg.

Klikk-klakk.

Klikk-klakk.

De harde fottrinnene mot de kalde brosteinene fanget oppmerksomheten til et lite barn i parken.

«Det er ham!» hvisket gutten.

«Han kommer!» sa en jente med skjelvende stemme og stakk raskt en gulrot i ansiktet på snømannen sin før hun pilte av sted for å finne foreldrene sine.

Klikk-klakk.

Klikk-klakk.

Mens skrittene kom nærmere, kastet flammene fra gatelyktene den dystre skyggen av denne sørgelige mannen mot veggene, som tilsynelatende ble dekket av frost da han gikk forbi.

Den lystige skaren med julehandlende skyndte seg inn i butikkene for å unngå ham, og navnet hans, som ble hvisket mellom dem, lot til å trylle frem en iskald vind som ulte gjennom gatene, blåste kranser av dørene, pustet ut stearinlys og bar de glade lydene av jul med seg ut i kveldsmørket.

Det var som om det rene og skjære nærværet hans var nok til å slukke den minste gnist av jul. Selv nesa til snømannen datt av da den uhyggelige herren gikk forbi.

Han var høy – i hvert fall ville han ha vært det hvis han hadde gått oppreist. I stedet gikk han litt krumbøyd, som om han ble tynget ned av vekten av sin egen ulykke.

«Humbug!» mumlet han for seg selv gjennom de spisse leppene, da han gjennom smale øyne så den store kalkunen som hang i vinduet hos slakteren – for, som du sikkert har gjettet, hatet denne gnieren alt som hadde med jula å gjøre.

Hatet er faktisk ikke et sterkt nok ord for hva han følte for jula. La meg ta en kikk i ordboka for å finne et bedre.

Vet du om noen?

Skal vi se …

Mislikte? Niks, ikke sterkt nok.

Kunne ikke fordra? Ikke helt …

Avskydde? Litt bedre!

Holdt på å spy av? Nesten …

Det var nemlig sånn, at når det gjaldt jul, så følte denne mannen en miks av ALLE disse ordene!

Der har vi det! Han misavskyforspydde jula!

OK – det er litt dumt og kunstig. MEN det finnes et ord som oppsummerer denne usle mannen til fullkommenhet … og det er tilfeldigvis også navnet hans:

SCROOGE!

Ebenezer Scrooge, for å være nøyaktig.

Kanskje du har hørt om ham?

Han er rosenkålen på juletallerkenen din. Det vondeste sukkertøyet i godteposen. Sokkeparet som ligger pakket inn som gave under juletreet.

Når det er snakk om å misavskyforspy jula, er han verdensmester, den største gjennom alle tider, og hvis gamle Scrooge hadde fått det som han ville, hadde han avskaffet jula med et pennestrøk.

Men vi har ingenting å frykte. Ebenezer Scrooge er bare en figur i en gammel og veldig berømt bok som heter En julefortelling, skrevet av en forfatter som het Charles Dickens. Han finnes ikke på ordentlig.

Skjønner?

Tja, nei. Det er ikke helt sant.

Hvis man lar en bok ligge lukket og ulest, er det nesten som om personene og stedene i den ikke eksisterer. Men straks du åpner den, og ordene begynner å suse gjennom hodet – som de som suser gjennom hodet ditt akkurat nå! – blir disse personene sluppet løs i din ville fantasi.

Det er derfor vi må være veldig forsiktige når vi trår inn i den neste delen av denne historien sammen, så vi ikke lar noe slippe ut …

